《和景韩赠子敬末章韵》
宋代·程公许

艳冶昭阳妃，娇好浣纱女。盛时一转盼，零落委黄土。

彼姝秋胡一，真节甘独守。炜炜编简上，芳声乃持久。

我欲呼绪风，酹以一觞酒。君看涧底松，阅世几寒暑。

丈夫要如此，千载可尚友。鬼蜮玩阿瞒，何妨掺挝鼓。

平生书五车，一字不堪煮。忾我左右手，双顾石棱紫。

忍穷学师道，觅句迫徐俯。横陈味嚼蜡，下笔迅流水。

忆昨涪江滨，对吟夜床雨。胡为轻判袂，愁凭乌皮几。

人生如飞蓬，飘落无定所。那知锦官城，尊酒又同举。

草玄几垂丝，笔力造化补。自我交斯人，短翅思决起。

不因得趣同，那觉同心苦。至今浮山梦，历历西窗语。

斋厨厌苜蓿，尘甑窘禾稆。忍饥搜枯肠，数息保气母。

何当陪胜赏，一醉诗分取。终恐吃期期，输君白玉麈。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。